- ABALAWI
- <
- ⅩⅧ
- >

ⅩⅧ
Ogokora kw’obosooku
Ⅰ Omonene agakwana na Musa, akamoteebia, Ⅱ “Teebia Abaisraeli ng’a nateebire iga: Inche ninche Omonene, Nyasae oino. Ⅲ Timobaisa gokora buna abanto ba Misiri bagokora, agwo ase mwamenyete, gose buna abanto ba Kaanani bagokora, ense eyio nkobaira mochie komenya, gose timobaisa kobwatia chingencho chiabo. Ⅳ Moigwere amachiiko aane, na mokore aya nkobachika. Inche ninche Omonene, Nyasae oino. Ⅴ 18:5: Neh 9:29; Ezek 18:9; 20:11-13; Luk 10:28; Abar 10:5; Abagl 3:12Ee, mokore aya nkobachika, na mobwate amachiiko aane. Omonto karakore amang’ana ayio nabe moyo. Inche ninche Omonene.
Ⅵ “Monto onde bwensi tabaisa koraara n’omokuungu ore omoamate omwabo. Okwo nokorentera omoamate omwabo obosooku. Inche ninche Omonene. Ⅶ Tobaisa koraara na nyoko. Okwo nokomorentera iso obosooku. Torentera nyoko obosooku. Ⅷ 18:8: Abal 20:11; Okoir 22:30; 27:20Tobaisa koraara na nyoko moke, moga iso. Okwo nokomorentera iso obosooku. Ⅸ 18:9: Abal 20:17; Okoir 27:22Tobaisa koraara na moiseke omino, omoiseke o iso gose oyo o nyoko, onye moiboire komo ase enyomba eyemo, gose oiboire ase enyomba ende. Ⅹ Tobaisa koraara nomochokoro oo, oyo bw’omwana oo omomura, gose oyo bw’omwana oo omosubati. Ayio nigo arakorentere obosooku. Ⅺ Tobaisa koraara nomoiseke o nyoko moke, moga iso; oyio nomoiseke omino iso aiborete. Ⅻ 18:12: Abal 20:19,20Tobaisa koraara nomoiseke omwabo iso; oyio nyoko moke, omwabo iso. ⅩⅢ Tobaisa koraara nomoiseke omwabo nyoko; oyio nyoko moke, omwabo nyoko. ⅩⅣ Tobaisa koraara na moga iso moke omwabo iso; okwo nokorentera iso moke obosooku, ekiagera omokungu oyio nyoko moke are. ⅩⅤ 18:15: Abal 20:12Tobaisa koraara na moka momura oo; obwo nobosooku, ekiagera n’omokuungu bw’omwana oo omomura. ⅩⅥ 18:16: Abal 20:21Tobaisa koraara na moka momura omino; okwo nokomorentera momura omino obosooku. ⅩⅦ 18:17: Abal 20:14; Okoir 27:23Tobaisa koraara nomoiseke bw’omokuungu kwabeire nere, gose tobaisa gotwara omochokoro oye, omoiseke bw’omwana oye omosubati, gose oyo bw’omomura oye, ekiagera abwo nabaanto abamo. Obwo nobonyaka obobe. ⅩⅧ Tobaisa koira mokoyoo, omwabo mokao, ekero mokao are moyo; ayio nabaise korenta obobisa.
ⅩⅨ 18:19: Abal 20:18“Tobaisa koraara n’omokuungu ekero abwate omotienyi, ekiagera ere tachenegeti ase ekero ekio. ⅩⅩ 18:20: Abal 20:10Tobaisa koraara n’omokuungu bw’omosaacha onde na gwesoyia ase ogotacheneka nere. ⅩⅪ 18:21: Abal 20:1-5Tobaisa korua omwana onde oo abe ekeng’wanso ase enyasae Moleki, ekiagera okwo nokorentera erieta ria Nyasae oo obosooku. Inche ninche Omonene. ⅩⅫ 18:22: Abal 20:13Tobaisa koraara nomonto omosacha buna okoraara n’omokuungu; obwo nobonyaka obobe bw’okogechia. ⅩⅩⅢ 18:23: Okong’ 22:19; Abal 20:15,16; Okoir 27:21Tobaisa koraara neng’iti ende yonsi na gwesoyia ase ogotacheneka nero. Na omokungu tabaisa kwerua koraara neng’iti ende yonsi. Obwo nobonyaka obobe kegima bw’okogechia.
ⅩⅩⅣ “Inwe timobaisa gwekora abatachenegeti ase ogokora buna okwo. Ase enchera eyio abanto b’ebisaku mbesoetie ase ogotacheneka, na bono inche Omonene nkobaseria inde baabatigere inwe ense eyio. ⅩⅩⅤ Ogokora kwabo gokarentera ense eria ogotacheneka, na inche nkayea egesusuro ase engencho y’ogosaria okwo, na ense eyio ekaanga tiyatwara abanto bamenyeteo, korende ekabaseria. ⅩⅩⅥ Ase igo inwe mwensi, ababiare gose abamenyi bamenyete ase egati yaino, goika morende amachiiko aane na kobwata aya onsi nabachiikire, gose timobaisa gokora kende gionsi gi’okogechia okwo abanto b’ebisaku bakorete. ⅩⅩⅦ Abanto bamenyete ase ense eria ritang’ani riaino nigo bakorete okogechia okwo gwonsi, na igo ense eria ekaba etachenegeti. ⅩⅩⅧ Moise gokora ayio, ense eyio nigo erabaange morue aroro, buna yangete abanto b’ebisaku, abwo baabatang’anerete komenyao, ⅩⅩⅨ ekiagera monto onde bwensi orakore okogechia konde gwonsi buna okwo, oyio naatananwe korwa ase abanto baye.
ⅩⅩⅩ “Ase ayio, moigwere amang’ana aya onsi nabachiikire, na moyakore. Timobaisi kwenaria chingencho chi’okogechia chiakoretwe nabaanto abwo baabatang’anerete komenya ase ense eyio. Moise gokora igo, inamwesoyie ase ogotacheneka ase chingencho echio. Inche ninche Omonene, Nyasae oino.”

- ABALAWI
- <
- ⅩⅧ
- >

ⅩⅧ:Ⅴ 18:5: Neh 9:29; Ezek 18:9; 20:11-13; Luk 10:28; Abar 10:5; Abagl 3:12

ⅩⅧ:Ⅷ 18:8: Abal 20:11; Okoir 22:30; 27:20

ⅩⅧ:Ⅸ 18:9: Abal 20:17; Okoir 27:22

ⅩⅧ:Ⅻ 18:12: Abal 20:19,20

ⅩⅧ:ⅩⅤ 18:15: Abal 20:12

ⅩⅧ:ⅩⅥ 18:16: Abal 20:21

ⅩⅧ:ⅩⅦ 18:17: Abal 20:14; Okoir 27:23

ⅩⅧ:ⅩⅨ 18:19: Abal 20:18

ⅩⅧ:ⅩⅩ 18:20: Abal 20:10

ⅩⅧ:ⅩⅪ 18:21: Abal 20:1-5

ⅩⅧ:ⅩⅫ 18:22: Abal 20:13

ⅩⅧ:ⅩⅩⅢ 18:23: Okong’ 22:19; Abal 20:15,16; Okoir 27:21

© 2021 KENBS