- ABAKOLASAI
- <
- Ⅲ
- >

Ⅲ
Ⅰ 3:1: Zab 110:1Mwabokigwe ase obogima amo na Kristo, ase igo beka chinkoro chiaino ase ebinto bire igoro, aase Kristo aikaransete ase ekerogo kiaye ensemo y’okoboko gw’okorio kwa Nyasae. Ⅱ Rengereria ayare igoro, gose tari ayare ase ense. Ⅲ Naki inwe mwakuure, na obogima bwaino nigo bobisire amo na Kristo ase Nyasae. Ⅳ Obogima bwaino nigo bore Kristo na ekero ararorekane, erio nario nainwe morarorekane amo nere ase obonene.
Obogima obokoro na oboyia
Ⅴ Ase igo moite kende gionsi ekio kere ime yaino ekio kere egi’ense: obotomani, eubi, okorengereria okobe, okogania okobe, na obwegimeria, engencho yaye ogosasiima emegwekano. Ⅵ Ase engencho yayio endamwamu ya Nyasae nebachere abanto batarikomoigwera. Ⅶ Ase ayio nainwe nabo mware gotaara kare, ekero mwagamberetwe naro. Ⅷ Korende bono mobeke aare aya onsi: endamwamu, okobea, obobe, okorama, na ogokwana okobe gokorwa ase emenwa yaino. Ⅸ 3:9: Abaef 4:22Timotebania oborimo, inwe abamwarusirie oboMwanyabaanto bwa kare amo nogokora kwaye, Ⅹ 3:10: a Abaef 4:24; b Omoch 1:26mwamweboyirie omonto omoyia, oyo Nyasae akorire omoyia ase okomanya gwonsi ase omogwekano oye erio momanye Nyasae ase oboikeranu. Ⅺ Ase ayio goatananeka tigokoba gati yomogiriki nomoyahudi, oyobwarogete gose oyotarogeti, oyotari Omogiriki gose oyore Omosikuti,*3:11 Omosikuti: nomonto bw’egsaku ekemo kia Rusia omosomba gose omosibore, korende Kristo nere onsi, na ase bonsi.
Ⅻ 3:12: Abaef 4:2Inwe n’abanto ba Nyasae; ere nigo abanchete na akabachora koba abaye. Ase igo mweboyie amabeebe, obuya, obokanyeku, obwororo, oboremereria. ⅩⅢ 3:13: Abaef 4:32Bogorerania inwe ase inwe, na onye omonto ore ne ring’ana igoro ase omonto onde, mwaberane: buna Omonene abaaberete inwe, nainwe mwaberane bo. ⅩⅣ Kobua aya onsi, mweboyie obwanchani, nabwo egesibo gekobwatania kera egento ase oboikeranu bw’obuya. ⅩⅤ Tiga omorembe o Kristo ogambere chinkoro chiaino, noro mwarangererigwe ase omobere oyomo, na mobe abakoiraneria ng’a mbuya mono. ⅩⅥ 3:16: Abaef 5:19,20Ring’ana ria Kristo rimenye ase obonge ime yaino, mobe mokworokererania na gotebererania ase obong’aini bwonsi, mogoteera ase chizaburi, na amatera, ne chingero chi’omoika, ase ogoakera Nyasae ng’a mbuya mono ase chinkoro chiaino ime. ⅩⅦ Na kera eki mogokora, ase amang’ana gose ase ogokora, mokore kera egento ase erieta ri’Omonene Yeso, mokomoakera Nyasae Tata ng’a mbuya mono goetera asare.
Obogima bw’oboamate bw’obokristo
ⅩⅧ 3:18: Abaef 5:22; 1 Petr 3:1Inwe abakungu, moigwere abasacha baino, buna egwenerete ase Omonene. ⅩⅨ 3:19: Abaef 5:25; 1 Petr 3:7Na inwe abasacha, mwanche abakungu baino, timoba nobororo ase bare. ⅩⅩ 3:20: Abaef 6:1Na inwe abana, moigwere abaibori baino ase amang’ana onsi, ekiagera ring’ana eri nigo rikogwenera Omonene. ⅩⅪ 3:21: Abaef 6:4Na inwe abaibori, timochegia abana baino, baabaise gokwa emioyo. ⅩⅫ 3:22: Abaef 6:5-8Nainwe abasomba, moigwere abanene baino ase ense eye ase amang’ana onsi, tari rioka ekero babaroche erio konyora ogwancherwa ase bare; korende kora igo ase enkoro endonge, mokomoiroka Omonene. ⅩⅩⅢ Rinde rionsi mogokora rikore ase enkoro y’omogooko, buna mogokorera Omonene, gose tari Mwanyabaanto, ⅩⅩⅣ inyora ng’a Omonene nabae eng’eria eyio agacherete abanto baye. Ekiagera Kristo nere Omonene togwenerete gokorera. ⅩⅩⅤ 3:25: Okoir 10:17; Abaef 6:9Naki oyorakore bobe, nigo araakanwe obobe bwaye obo akorire, na gwanchereria tikoiyo.

- ABAKOLASAI
- <
- Ⅲ
- >

Ⅲ:Ⅰ 3:1: Zab 110:1

Ⅲ:Ⅸ 3:9: Abaef 4:22

Ⅲ:Ⅹ 3:10: a Abaef 4:24; b Omoch 1:26

*Ⅲ:Ⅺ 3:11 Omosikuti: nomonto bw’egsaku ekemo kia Rusia

Ⅲ:Ⅻ 3:12: Abaef 4:2

Ⅲ:ⅩⅢ 3:13: Abaef 4:32

Ⅲ:ⅩⅥ 3:16: Abaef 5:19,20

Ⅲ:ⅩⅧ 3:18: Abaef 5:22; 1 Petr 3:1

Ⅲ:ⅩⅨ 3:19: Abaef 5:25; 1 Petr 3:7

Ⅲ:ⅩⅩ 3:20: Abaef 6:1

Ⅲ:ⅩⅪ 3:21: Abaef 6:4

Ⅲ:ⅩⅫ 3:22: Abaef 6:5-8

Ⅲ:ⅩⅩⅤ 3:25: Okoir 10:17; Abaef 6:9

© 2021 KENBS