- 1 PETERO
- <
- Ⅱ
- >

Ⅱ
Rigena rire moyo na egesaku egechenu
Ⅰ Gaki, beka are obobe bwonsi, na obong’ainereria bwonsi, na oborianania, na emoko, na oboitania bwonsi. Ⅱ Buna abana ebing’werere baiborwa reero iga, moganie amabeere ’ekeene ay’omoika, erinde monyare gokina ase aro, na goikera ogotooreka, Ⅲ 2:3: Zab 34:8Buna amariiko agokwana mwateemire Omonene ng’a nomuya.
Ⅳ Mochiere ere, oyore rigena rire moyo, riangetwe na Mwanyabaanto, korende ase obosio bwa Nyasae nerichore, rire rie rigori rinene. Ⅴ Inwe abamore buna amagena are moyo moagachwe, mobe enyomba y’Omoika mobe abakuani abachenu, morue ebing’wanso bi’omoika ebirancherwe ase Nyasae goetera ase Yeso Kristo. Ⅵ 2:6: Isaya 28:16Ekiagera eriikire ase amariiko,
“Rigereria, nabekire ase Sayoni rigena richore,
rigena rinene ri’ekoona, naende nigo rire rie rigori rinene,
na onde bwensi oyoramwegene takorora obosooku.”
Ⅶ 2:7: Zab 118:22Naki ogosika oko nokwaino, inwe abamwegenire. Korende ase abwo bategeneti nigo eriikire,
“Rigena erio abaagachi bangete
riabeire rigena rinene ri’ekoona,”
Ⅷ 2:8: Isaya 8:14,15Amariko and nigo agokwana,
“Eri nario rigena eriragere bagwe,
egetare kerabaiyerie bonsi.”
Nigo bakwegocha ase ring’ana, ekiagera tibari koriigwera. Naki naro ayio barageretwe.
Ⅸ 2:9: a Okong’ 19:5,6; Isaya 43:20; b Okong’ 19:5; Okoir 4:20; 7:6; 14:2; Tito 2:14; c Isaya 43:21; d Isaya 9:2Korende inwe nababiare abachore, abakuani b’omorwoti, egesaku egechenu, abanto ba Nyasae omonyene, monyare koraria ogokora kwaye kw’obonene, oyobarangeretie korwa ase omosunte, gochia ase omobaso oye bw’ogokumia. Ⅹ 2:10: Hos 2:23Inwe agwo kare timwarenge abanto ba Nyasae, korende bono mwabeire abanto baye; ritang’ani timwanyorete amaabera, korende bono mwanyorire amaabera.
Abasomba ba Nyasae
Ⅺ Abanchani, nabasoroire inwe, ekiagera more abaeti ase ense engeni eatanane korwa ase okogania okobe kw’omobere okwo gokorwana nomoyo. Ⅻ Mobe norogendo oruya ase egati y’abanto b’Ebisaku, erinde nonya bakobang’acha ng’a nabakori amabe more, banyare korora ogokora kwaino okuya na gotogia Nyasae rituko riria agocha kobacheera.
ⅩⅢ Ase engencho y’Omonene mwebeke inse ya kera ekegochikwa na Mwanyabaanto, onye nomorwoti oyore omonene, ⅩⅣ gose abagabana, abatomirwe nere, erinde bae abakori amabe egesusuro, na gotogia abakori amaya, ⅩⅤ ekiagera oko nakwo ogwancha kwa Nyasae, ng’a ase ogokora kwaino okuya mokirie abanto abariri ase ogotamanya kwabo. ⅩⅥ Mobe abanto abasibore, korende timokorera obosibore bwaino ase okobiserera obobe, korende mobe norogendo rogwenerete abasomba ba Nyasae. ⅩⅦ Mosike abanto bonsi. Mwanche abamino. Moiroke Nyasae. Mosike omorwoti.
Ekiorokererio ki’ogochandwa gwa Kristo
ⅩⅧ Inwe abasomba, moigwere abanene baino ase okoiroka gwonsi, tari abwo boka abare abaya gose abororo, korende na abwo bare abatindi boigo. ⅩⅨ Naki aya namaya mono omonto karaaremererie ogoichana ase okoinyora Nyasae, na kobogoria ogochandwa gotari kwa boronge. ⅩⅩ Naki ngotogigwa ki more nakwo komoraaremererie ase ogoakwa chinkundi ekero mogokora ebibe? Korende komoraaremererie ogochandwa ekero mogokora amaya, oko nakwo ogwancherwa ase obosio bwa Nyasae. ⅩⅪ Ase ayio naro mwarangereretigwe, ekiagera Kristo nere nigo achandetwe ase engencho yaino, obatigeire ekiorokererio, erinde mobwatie chimbaratero chiaye. ⅩⅫ 2:22: Isaya 53:9Ere takorete ebibe, gose obong’ainereria tibwaruete ase omonwa oye. ⅩⅩⅢ 2:23: Isaya 53:7Ere ekero arenge koramwa tairaneretie okoramwa okwo, ekero arenge gochandwa tatogonyete, korende akebeka asare ere oyokogamba ase oboronge. ⅩⅩⅣ 2:24: Isaya 53:5,6Ere omonyene akabogoria ebibe biaito ase omobere oye igoro ase omote, erinde intwe tokwe korwa ase amang’ana ’ebibe, tobe moyo ase amang’ana ’oboronge. Ase amaote aye inwe mwagwenigwe. ⅩⅩⅤ Naki nigo mware buna ching’ondi chiasirire, korende bono mwairanire ase Omorisia na Omorendi bw’emioyo yaino.

- 1 PETERO
- <
- Ⅱ
- >

Ⅱ:Ⅲ 2:3: Zab 34:8

Ⅱ:Ⅵ 2:6: Isaya 28:16

Ⅱ:Ⅶ 2:7: Zab 118:22

Ⅱ:Ⅷ 2:8: Isaya 8:14,15

Ⅱ:Ⅸ 2:9: a Okong’ 19:5,6; Isaya 43:20; b Okong’ 19:5; Okoir 4:20; 7:6; 14:2; Tito 2:14; c Isaya 43:21; d Isaya 9:2

Ⅱ:Ⅹ 2:10: Hos 2:23

Ⅱ:ⅩⅫ 2:22: Isaya 53:9

Ⅱ:ⅩⅩⅢ 2:23: Isaya 53:7

Ⅱ:ⅩⅩⅣ 2:24: Isaya 53:5,6

© 2021 KENBS